Tisztelt Közgyűlés!

A települési önkormányzat törvényi kötelezettsége, hogy gondoskodjék a településen lakók alapellátásáról, az egészségügyi ellátás folyamatos hozzáférésének biztosítása érdekében, sürgősségi betegellátó rendszer részeként a fekvőbeteg-ellátáson kívüli sürgősségi alapellátás végzésére központi ügyeletet kell működtetni, amely több háziorvosi körzet lakosságának folyamatos vagy meghatározott időben történő alapellátási szintű sürgősségi ellátását végzi. A helyi önkormányzatok társulásiról és együttműködéséről szóló 1997. évi CXXXV. Törvény 6. § (4) bekezdése értelmében a társulásnak évente be kell számolni a közgyűlésnek, képviselő-testületnek a társulás tevékenységéről, pénzügyi helyzetéről és a társulási célok megvalósításáról.

A központi háziorvosi ügyeleti tevékenység végzésére jelentős hatást nem gyakoroltak a jogszabályi változások, továbbra is az egészségügyi ellátás folyamatos működtetésének egyes szervezési kérdéseiről szóló 47/ 2004.(V. 11) ESZCSM rendelet, az egészségügyi tevékenység végzésének egyes kérdéseiről szóló 2003. évi LXXXIV. törvény, valamint az egészségügyi szolgáltatások Egészségbiztosítási Alapból történő finanszírozásának részletes szabályairól szóló 43/ 1999. (III. 3.) Korm. rendeletben foglaltak az irányadók.

 A szekszárdi ügyeleti szolgálat a sürgősségi betegellátó rendszer részeként működő **központi ügyelet,** mely a kórházon kívüli sürgősségi ellátás végzésére létrehozott egység, több háziorvosi körzet, valamint 2014. 01. 01-től 15 település lakosságának folyamatos vagy meghatározott időben történő alapellátási szintű sürgősségi ellátását végzi az adott területet ellátó mentőszolgálattal együttműködve.

**Az ügyeleti szolgálat helye:**

Felnőtt orvosi ügyelet: Szekszárd, Vörösmarty u. 5. Telefon: 74/318-104

Gyermekorvosi ügyelet: Szekszárd, Szent István tér 18. Telefon: 74/318-104

**Az ügyeleti szolgálat ideje:**

Hétköznap (hétfőtől- péntekig): 16 órától másnap reggel 8 óráig.

Szombat, vasárnap, ünnepnap*:* 8 órától másnap reggel 8 óráig, - folyamatos.

**Az ügyelet ellátási területe**:

Szekszárd, Szálka, Harc, Kistormás, Kölesd, Őcsény, Zomba, Decs, Sárpilis, Medina, Sióagárd, Szedres, Felsőnána, Kéty, Murga.

**Az ügyeleti szolgálatot ellátók köre:**

* Szekszárd város mindenkori felnőtt és gyermek háziorvosai, ápolói,
* az ügyeleti társuláshoz csatlakozó önkormányzatok mindenkori felnőtt és gyermek háziorvosai, ápolói,
* Szekszárd Egészségügyi Gondnokságával ügyeleti feladat vállalására szerződést kötött orvosok és nővérek.

**A szükséges eszközök biztosítása:** Az ügyeleti feladatok ellátáshoz szükséges szakmai anyagokat és eszközöket (szakmai minimumfeltételeket) az Egészségügyi Gondnokság biztosítja.

**Az ügyelet működési rendje:** Az ügyeletet az Egészségügyi Gondnokság által kibocsátott ügyeleti beosztás szerint kell végezni. Az ügyeleti beosztás minden tárgyhónapot megelőző hó 20-ig kerül kiküldésre az ügyeletet ellátókhoz. Az ügyeletre beosztott akadályoztatása esetén – jelentési kötelezettség mellett – maga gondoskodik helyettesítéséről, ha ez nem lehetséges, akkor az ügyelet működtetője köteles gondoskodni a helyettesítésről. Az ügyelet cseréjét, mindig az érintett jelenti az Egészségügyi Gondnokságnak. Az ügyeletet adó orvos és ápoló köteles az ügyelet helyén, annak kezdetére pontosan, munkára képes állapotban megjelenni, az ügyeleti feladatokat kellő körültekintéssel a szakmai és etikai elvárásoknak megfelelően végezni.

H**étköznap**16 órától, másnap reggel 8 óráig 1 felnőtt orvos, 1 ápoló, 1 gyermekorvos, 1 ápoló adja az ügyeletet.

**Hétvégén, valamint ünnepnapokon** reggel 8 órától, másnap reggel 8 óráig 2 orvos, és 1 nővér, a gyermek ügyeleti szolgálaton 1 orvos, és 1 nővér dolgozik folyamatosan. Az ügyeletes orvos felelős a munkarend és a munkafegyelem betartásáért, az anyagi javak ésszerű takarékos felhasználásáért. Az ügyeletes orvos az ügyelet lejártával – amennyiben szükséges, – rövid összefoglaló jelentést tesz az Egészségügyi Gondnokságnak, amiben jelzi az ügyelet ellátása során észlelt esetleges problémákat. Hétvégi ügyelet esetén a személyzet felváltva ebédelhet, miközben folyamatosan biztosítja elérhetőséget.

Hívás a mentőszolgálat diszpécserszolgálatához fut be, ahol a szakember eldönti, hogy milyen sürgősségi ellátó egységet küldjön a helyszínre, rohamkocsit, esetkocsit, ügyeletes orvost. Az ügyeleti szolgálatunk a sürgős szükség szerinti sorrendet alapul véve - a feladatokat azonnali, sürgős, és egyszerű kategóriába osztályozva, az egészségügyi állapotukra tekintettel, a lakhelyükön, illetve megjelent betegeket a rendelőben részesíti orvosi ellátásban. Az ellátási igények nagyobb része nem a központi ügyeleti ellátás progresszivitási szintjéhez igazodik, feleslegesen elveszik az időt a sürgős esetektől, kényelmi szempontból választják az ügyeletet, nem kell várakozni, mint a háziorvosnál. Továbbra is elmondható, hogy összességében a lakosság egészség kultúrája alacsony, a betegek alapvető dolgok terén is tájékozatlanok, illetve anyagi szempontok is vezérlik az embereket, mert ha kap egy injectiot, akkor nem kell gyógyszert kiváltani.

Szekszárdon az ügyeletes gyógyszertárak engedélyt kaptak a 22 óra utáni készenléti szolgálat működtetésére, az új helyzet néha galibát okozott a pácienseknek, komoly dilemmát az ügyeletet ellátó kollégáknak.

Az ügyelet szállítási feladatait **2016. 03. 25-ig** továbbra is az Euró Fuvarszervező Betéti Társaság biztosítja óradíja:1500,- Ft + ÁFA. A takarítást F&F Takarító és Szolgáltató Kft. végzi.

Az ügyeletet vállaló orvosok körében is fokozódik a munkaerőhiány, a háziorvosok elvándorlásának, kiöregedésnek a problémája, illetve az egészségügyi személyzet szemlélet változása, hozzáállása is nehezíti a havi ügyeleti beosztások elkészítését, pedig ha mindenki ügyelne, átlag havi kettő ügyelet jutna. (A kórházakban sokkal több napot ügyelnek.) A környező települések is nyertek a központi ügyelethez való csatlakozással, mert 16 óra után nem kell a falu orvosának rendelkezésre állni. Az ügyeletben nem szívesen tevékenykedők körében felmerült, hogy miért nem adja ki az önkormányzat az ügyelet működtetését vállalkozónak? A havi bevételi forrás az OEP finanszírozás, valamint a hatósági, igazgatási díjak. A bevételek nem fedezik a kiadásokat, ezért Szekszárd Megyei Jogú Város Önkormányzata, illetve a társult önkormányzatok, (az OEP által) a tárgyévre megállapított állandó lakosságszámukkal arányosan, saját költségvetésük terhére egészítik ki a különbözetet. A vállalkozó cég pedig nyereséget szeretne, tehát az önkormányzatoknak még többe kerülne. Felsőnána, Kéty, Murga pontosan ilyen megfontolásból társult Szekszárd város ügyeletéhez.

A pénzügyi elszámolásra évente kettő alkalommal kerül sor. **A mellékletben** tájékoztatom a Tisztelt Közgyűlést a 2014. évi pénzforgalmi adatokról, illetve tartalmazza a 2014. II. félévi települési hozzájárulásokat.

**Megjegyzés:** A 2014. II. félévi kiadás azért több, mert az egyik háziorvos az első félévi teljesítésről júliusban hozott számlát, tehát a második félévben visszamenőleg történt a kifizetés.

**Ügyeleti forgalmi statisztika**

**2014.01.01. – 2014. 12. 31**

**Ambuláns ellátás (fő) Hívások (fő) Összesen (fő)**

 **10.760 1.268 12. 028**

A 2014. évi betegforgalmi adatokban a 2013. évhez képest némi csökkenés tapasztalható.

**Összegzés:** A központi ügyelet célkitűzése továbbra is a lakosság számára az adott körülmények között elérhető legmagasabb színvonalú alapellátási ügyeleti, sürgősségi ellátás. Ehhez elengedhetetlen a stabil és korrekt kiszámítható kapcsolat az Országos Mentőszolgálattal, a kórházzal, az önkormányzatokkal, valamint a megfelelő humán erőforrás és eszközök biztosítása.

Kérem a Tisztelt Közgyűléstől a beszámoló elfogadását.

|  |
| --- |
| **Egészségügyi Gondnokság 2014. évi II. féléves társulási elszámolás****(elszámolt költség Ft)** |
| **Költségnem** | **I.félév** | **II.félév** | **Éves összesen** |
| Rendszeres és nem rendszeres személyi juttatások | 720 711 | 721 814 | 1 442 525 |
| Külső személyi juttatások | 13 031 380 | 14 977 813 | 28 009 193 |
| Munkaadókat terhelő járulékok | 3 372 298 | 3 839 046 | 7 211 344 |
| Készletbeszerzés | 654 270 | 527 086 | 1 181 356 |
| Kommunikációs szolgáltatások | 178 833 | 141 427 | 320 260 |
| Különféle szolgáltatások | 9 188 484 | 9 818 704 | 19 007 188 |
| Vásárolt közszolgáltatás | 13 563 525 | 14 174 645 | 27 738 170 |
| ÁH-on kívülre továbbszáml.szolg. | 0 | 0 | 0 |
| Különféle dologi kiadások | 2 305 147 | 2 473 906 | 4 779 053 |
| **Kiadások összesen:** | **43 014 648** | **46 674 441** | 89 689 089 |
| Tb-től átvett pénzeszközök | 29 559 700 | 29 241 800 | 58 801 500 |
| ÁH belüli szolgáltatások ellenértéke | 371 400 | 753 000 | 1 124 400 |
| ÁH-on kívülre továbbszáml.szolg.ellenértéke | 35 714 | 118 334 | 154 048 |
| Egyéb bevételek | 27 500 | -3 500 | 24 000 |
| **Bevételek összesen:** | **29 994 314** | **30 109 634** | **60 103 948** |
| **Kiadások és bevételek különbözete** | **13 020 334** | **16 564 807** | 29 585 141 |

|  |  |  |
| --- | --- | --- |
| **Település** | **Lakosságszám** | **2014.II.félévre kimutatott fizetési kötelezettség (Ft)** |
| Decs | 3 995 | 1 264 767 |
| Sárpilis | 715 | 226 360 |
| Kistormás | 344 | 108 906 |
| Kölesd | 1 468 | 464 750 |
| Medina | 813 | 257 386 |
| Őcsény | 2 473 | 782 921 |
| Sióagárd | 1 315 | 416 313 |
| Szedres | 2 280 | 721 819 |
| Zomba | 2 149 | 680 347 |
| Harc | 906 | 286 828 |
| Szálka  | 633 | 200 400 |
| Szekszárd | 33 811 | 10 704 139 |
| Felsőnána | 650 | 205 782 |
| Murga | 71 | 22 478 |
| Kéty | 700 | 221 611 |
| **Összesen:** | **52 323** | **16 564 807** |